Efter 24 år som socialdemokratisk spidskandidat og 20 år som borgmester siger han stop.

Odenses borgmester Anker Boye genopstiller ikke, når vælgerne i november 2017 skal sammensætte et nyt byråd.

- Jeg elsker min by, jeg elsker mit arbejde, men man ved aldrig, hvad livet byder, og min kone Lykke og jeg vil gerne have nogle gode år sammen, hvor der er tid til nogle andre ting, forklarer snart 66-årige Anker Boye.

Den seneste tid er han blevet mødt af hård kritik både internt hos Socialdemokraterne og fra medarbejdere og borgere, fordi han har stået fast på store millioninvesteringer i en vækststrategi, mens der er skåret på servicen til både børn og ældre.

Men Anker Boye afviser, at han er blevet presset ud.

- Det er jeg bestemt ikke, konstaterer han og fortæller samtidig, at han allerede tog beslutningen i forbindelse med valgkampen i 2013.

- Da aftalte jeg med min kone, at det var sidste gang, jeg stillede op. Jeg kunne ikke dele det med mange, men jeg orienterede min politiske ordfører Peter Rahbæk Juel, så han kunne få tid til at tænke over tingene.

For han er et godt bud på ny spidskandidat, mener Anker Boye, der understreger, at det er partiets beslutning, hvem der skal tage over.

Selv har han ingen planer om at vige pladsen for Peter Rahbæk Juel eller nogen anden spidskandidat, før valgperioden når en ende med udgangen af 2017.

- Jeg er den type, der bliver og passer mit arbejde.